ফের মুখ্য নির্বাচনী কমিশনারকে চিঠি মুখ্যমন্ত্রীর, কী বিষয়ে প্রশ্ন তুলে চিঠি?

কলকাতা: এসআইআর-র মাঝেই ভোটপ্রক্রিয়ার স্বচ্ছতা নিয়ে একাধিক প্রশ্ন তুলে মুখ্য নির্বাচন কমিশনার জ্ঞানেশ কুমারকে চিঠি পাঠালেন মুখ্যমন্ত্রী মমতা বন্দ্যোপাধ্যায়। দু’টি গুরুতর বিষয় নিয়ে মুখ্য নির্বাচন কমিশনারের দৃষ্টি আকর্ষণ করেছেন মমতা বন্দ্যোপাধ্যায়।

এসআইআর প্রক্রিয়া শুরু হওয়ার পর থেকেই রাজ্য রাজনীতি কার্যত তোলপাড়। অতিরিক্ত কাজের চাপে বিএলও-দের মৃত্যুর পর কমিশনের দিকে প্রশ্ন ছুঁড়ে দিয়ে বারবার চিঠি দিয়েছেন মুখ্যমন্ত্রী। এবার, ফের সোমবার নির্বাচন কমিশনে দু’পাতার একটি চিঠি লিখেছেন তিনি। প্রথমটি এসআইআরের কাজে বেসরকারি বা ঠিকাকর্মী নিয়োগ নিয়ে। আর দ্বিতীয়টি বেসরকারি আবাসনে ভোটকেন্দ্র করা নিয়ে নির্বাচন কমিশনের মতামত চাওয়া প্রসঙ্গে। মমতার প্রশ্ন, ‘ এসব কার নির্দেশে করা হচ্ছে? এতে ভোটপ্রক্রিয়ার স্বচ্ছতা নিয়ে প্রশ্ন উঠে যাবে’। চিঠিতে এমনই বলে সতর্ক করেছেন মমতা বন্দ্যোপাধ্যায়।

আরও পড়ুন: SIR-কে কাজে লাগিয়ে বাংলা দখলের চেষ্টা, ভার্চুয়াল বৈঠকে বার্তা অভিষেকের

মুখ্যমন্ত্রী বলেন, ‘DEO-দের বলা হয়েছে যাতে ডাটা এন্ট্রির কাজে কোনও ঠিকাকর্মীকে কাজে লাগানো না হয়। সেক্ষেত্রে কর্মীদের দক্ষতা নিয়ে প্রশ্ন থাকবে, কাজে ভুলের আশঙ্কাও থাকবে। অথচ কমিশন নিজে টেন্ডার ডেকে ১০০০ কর্মীকে একবছরের জন্য চুক্তিতে নিয়োগ করেছে, তাঁদের দক্ষতা কি , তা নিয়ে রয়েছে বিরাট প্রশ্ন? এহেন দ্বিচারিতা কেন?’ এই বিষয়টি মুখ্য নির্বাচন কমিশনার জ্ঞানেশ কুমারের সামনে প্রকাশ্যে এনেছেন মমতা বন্দ্যোপাধ্যায়।